“ማዕድ ማጋራት” የጠቅላይ ሚኒስትር ዶ/ር ዐቢይ አህመድ ጥሪ
 አዲስ አበባ፡- አንድ ቤተሰብ ለሌላ አንድ ቤተሰብ በቀን አንድ ምግብ ለማካፈል የሚያስችል ዝግጅት እንዲያደርግ ጠቅላይ ሚኒስትር ዶ/ር ዐቢይ አህመድ ጥሪ አቀረቡ። ጠቅላይ ሚኒስትሩ ከትላንት በስቲያ የኮሮና ወረርሽኝ የተመለከተ መልዕክት ባስተላለፉበት ወቅት እንደገለፁት፤“ማዕድ ማጋራት” ሲሉ በሰየሙት መንገድ አንድ ቤተሰብ ለሌላ አንድ ቤተሰብ በቀን አንድ ምግብ ለማካፈል የሚያስችል ዝግጅት እንዲያደርግ ጠይቀዋል ።መንግስት የኮሮና ወረርሽኝ የከፋ ጉዳት ቢያደርስ በየቤቱ ምግብ ለማድረስ አቅሙም ሆነ መንገዱ ስለማይኖረው፤ ሰዎች በምግብ እጦት እንዳይጎዱ ያስችለናል ብለዋል ፡፡ የኮሮና ቫይረስ በዓለም ላይ በከፍተኛ ሁኔታ እየተዛመተ መሆኑን ጠቅሰው፤ የሚፈጥረው አሉታዊ ተፅዕኖ እጅግ ከፍተኛ መሆኑን አመልክተዋል ፡፡ ኢትዮጵያ ውስጥ እስካሁን በቫይረሱ ምክንያት ህይወቱ ያለፈ ሰው እንደሌለ የገለፁት ጠቅላይ ሚኒስትሩ፣ የበሽታው ስርጭት ግን ከዕለት ዕለት እየጨመረ መሆኑን ገልፀዋል፡፡ መንግስት ቫይረሱን ለመከላከል የሚያስችሉ ስራዎች ከህብረተሰቡ ጋር በመተባበር በመስራቱ አደጋው መቀነስ ይቻላል የሚል ግምት ተወስዶ እንደነበር ገልፀው፣ ነገር ግን በማህበረሰቡ ውስጥ የሚታየው መዘናጋትና ቫይረሱን በተመለከተ የባህሪ ለውጥ አለማምጣት ስርጭቱ አሳሳቢ ሊያደርገው እንደሚችል አሳስበዋል፡፡ ህብረተሰቡ በሽታው ቀላል አድርጎ በተሳሳተ መልኩ የተመለከተው መሆኑን ገልፀው፣ ይህንን የተሳሳተ አመለካከት በመቀየርና የወረርሽኙ አስከፊነት በመረዳት ከፍተኛ ጥንቃቄ ማድረግ እንደሚገባውም አሳስበዋል፡፡ ኢትዮጵያ እንደሌላው አገር ቤት ለመዝጋት የሚያስችል ጠንካራ ኢኮኖሚያዊ አቅም እንደሌላት የገለፁት ጠቅላይ ሚኒስትሩ፣ የገቢ መጠናቸው አነስተኛ የሆኑና ምንም አይነት ገቢ የሌላቸው ዜጎች በርካታ በመሆናቸው ችግሩ ይበልጥ የሚያባብስ ሁኔታን እንደሚፈጥር ተናግረዋል፡፡ መንግስት ከህብረተሰቡ ጋር በመተባበር ቫይረሱን መቆጣጠር የሚያስችሉ አገራዊ ተጨባጭ ሁኔታ ያገናዘቡ ሰፊ ስራዎች በመስራት ላይ መሆኑንና ይሄንንም አጠናክሮ እንደሚቀጥል አመልክተዋል፡፡ ህዝቡ ወረርሽኙ ለመግታት የሚያደርገውን ጥረት አጠናክሮ ሊቀጥል እንደሚገባና በመተጋገዝ አስቸጋሪውን ፈተና ለመወጣት ዝግጁ መሆን እንደሚገባው አሳስበዋል ፡፡ በእረፍት ላይ ያሉት ተማሪዎችና የዩኒቨርሲቲ መምህራን እና በጎ ፍቃደኛ ወጣቶች ከዚህ ችግር እንዴት መሻገር እንደሚቻል ጥናት፣ ምርምር እና አዳዲስ የፈጠራ ስራዎች እንዲሰሩ፤ የጥበብ ሰዎችም የኮሮና ወረርሽኝ አስመልክቶ የተለያየ የስነ-ጥበብ ስራ በመስራት በሽታውን ለማሸነፍ የሚቻልበትን የተስፋ መንገድ እንዲያሳዩ ጥሪ አቅርበዋል። አዲስ ዘመን መጋቢት 28/2012ተገኝ ብሩ